8. การจัดการ

  1. โครงสร้างการจัดการ

[]

1.1 โครงสร้างกรรมการบริษัท

ประกอบด้วยคณะกรรมการทั้งหมด 3 ชุด ได้แก่ คณะกรรมการบริษัท คณะกรรมการบริหาร
และคณะกรรมการตรวจสอบ โดยมีขอบเขตอำนาจหน้าที่ของคณะกรรมการแต่ละชุดดังนี้

  ขอบเขตอำนาจหน้าที่ของคณะกรรมการบริษัท

  1. การกำหนดนโยบายและทิศทางการดำเนินงานของบริษัทฯ
  และกำกับดูแลให้ฝ่ายจัดการดำเนินการตามนโยบายที่กำหนดไว้อย่างมีประสิทธิภาพ
  มีการติดตามการดำเนินกิจการของบริษัทฯ ตลอดเวลา

  2. รับผิดชอบจัดการและตัดสินใจในกิจการทั้งหลายทั้งปวงของบริษัทฯ
  ภายในขอบเขตที่ระบุไว้ในวัตถุประสงค์และข้อบังคับของบริษัทฯ
  รวมทั้งควบคุมดูแลให้มีการปฏิบัติตามกฎหมายที่เกี่ยวข้อง

  3. มีอำนาจหน้าที่ตามที่ได้รับมอบหมายจากผู้ถือหุ้น
  เว้นแต่เรื่องต่อไปนี้ซึ่งคณะกรรมการต้องได้รับอนุมัติจากที่ประชุมผู้ถือหุ้นก่อนดำเนินการ

  3.1 เรื่องที่กฎหมายกำหนดให้ต้องมีมติที่ประชุมผู้ถือหุ้น

  3.2 การทำรายการที่เกี่ยวโยงกันที่มีขนาดของรายการเมื่อคำนวณตามเกณฑ์ที่ตลาดหลักทรัพย์ฯ
  กำหนดแล้วมีค่าตั้งแต่ร้อยละ 50 ขึ้นไป

  3.3 การซื้อหรือขายสินทรัพย์สำคัญที่มีขนาดของรายการเมื่อคำนวณตามเกณฑ์ที่ตลาดหลักทรัพย์ฯ
  กำหนดแล้วมีค่าตั้งแต่ร้อยละ 50 ขึ้นไป

  ขอบเขตอำนาจหน้าที่ของกรรมการบริหาร

  1.
  กำหนดกระบวนการดำเนินธุรกิจในทางปฏิบัติตามนโยบายและทิศทางที่คณะกรรมการบริษัทมอบหมาย

  2. กำกับควบคุมดูแลฝ่ายจัดการให้ดำเนินงานตามกระบวนการที่กำหนดในข้อ 1

  3. พิจารณาทบทวน อนุมัติระเบียบวิธีการปฏิบัติว่าด้วยการจัดซื้อ จัดจ้าง การพนักงาน ฯลฯ

  4. พิจารณาอนุมัติการแต่งตั้งโยกย้ายพนักงานในระดับผู้ช่วยรองกรรมการผู้จัดการและต่ำกว่า

  5. พิจารณานำเสนอต่อคณะกรรมการบริษัทเพื่อขออนุมัติอัตราการขึ้นเงินเดือน ค่าจ้าง
  และเงินรางวัล (โบนัส) ประจำปีสำหรับพนักงาน

  ขอบเขตหน้าที่และความรับผิดชอบของคณะกรรมการตรวจสอบ

  1. สอบทานให้บริษัทฯ มีการรายงานทางการเงินอย่างถูกต้องและเพียงพอ

  2. สอบทานให้บริษัทฯ มีระบบการควบคุมภายใน (Internal Control)
  และระบบการตรวจสอบภายใน (Internal Audit) ที่เหมาะสมและมีประสิทธิผล
  และพิจารณาความเป็นอิสระของหน่วยงานตรวจสอบภายใน
  ตลอดจนให้ความเห็นชอบในการพิจารณาแต่งตั้ง โยกย้าย
  เลิกจ้างหัวหน้าหน่วยงานตรวจสอบภายใน
  หรือหน่วยงานอื่นใดที่รับผิดชอบเกี่ยวกับการตรวจสอบภายใน

  3. สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัทฯ

  4. พิจารณา คัดเลือก
  เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทฯ
  และเสนอค่าตอบแทนของบุคคลดังกล่าว รวมทั้งเข้าร่วมประชุมกับผู้สอบบัญชี
  โดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

  5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
  ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
  เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัทฯ

  6. จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
  ซึ่งรายงานดังกล่าวต้องลงนามโดยประธานคณะกรรมการตรวจสอบ
  และต้องประกอบด้วยข้อมูลอย่างน้อยดังต่อไปนี้

  (ก) ความเห็นเกี่ยวกับความถูกต้อง ครบถ้วน
  เป็นที่เชื่อถือได้ของรายงานทางการเงินของบริษัทฯ

  (ข) ความเห็นเกี่ยวกับความเพียงพอของระบบควบคุมภายในของบริษัทฯ

  (ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

  (ง) ความเห็นเกี่ยวกับความเหมาะสมของผู้สอบบัญชี

  (จ) ความเห็นเกี่ยวกับรายการที่อาจมีความขัดแย้งทางผลประโยชน์

  (ฉ) จำนวนการประชุมคณะกรรมการตรวจสอบ
  และการเข้าร่วมประชุมกรรมการตรวจสอบแต่ละท่าน

  (ช)
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (Charter)

  (ซ)
  รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

  7.
  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

  8. ในการปฏิบัติหน้าที่ของคณะกรรมการตรวจสอบ
  หากพบหรือมีข้อสงสัยว่ามีรายการหรือการกระทำดังต่อไปนี้
  ซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัทฯ
  ให้คณะกรรมการตรวจสอบรายงานต่อคณะกรรมการของบริษัท
  เพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

  (ก) รายการที่เกิดความขัดแย้งทางผลประโยชน์

  (ข) การทุจริตหรือมีสิ่งผิดปกติหรือมีความบกพร่องที่สำคัญในระบบควบคุมภายใน

  (ค) การฝ่าฝืนกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
  หรือกฎหมายที่เกี่ยวข้องกับธุรกิจของบริษัทฯ

  หากคณะกรรมการของบริษัทหรือผู้บริหารไม่ดำเนินการให้มีการปรับปรุงแก้ไขภายในเวลาตามวรรคหนึ่ง
  กรรมการตรวจสอบรายใดรายหนึ่งอาจรายงานว่ามีรายการหรือการกระทำตามวรรคหนึ่งต่อสำนักงานคณะกรรมการกำกับหลักทรัพย์และตลาดหลักทรัพย์หรือตลาดหลักทรัพย์

  ในการปฏิบัติหน้าที่ตามวรรคหนึ่ง
  คณะกรรมการตรวจสอบมีความรับผิดชอบต่อคณะกรรมการบริษัทโดยตรง
  และคณะกรรมการบริษัทยังคงมีความรับผิดชอบในการดำเนินงานของบริษัทฯ ต่อบุคคลภายนอก

1.2 รายชื่อและตำแหน่งของกรรมการและผู้บริหาร ณ วันที่ 1 กุมภาพันธ์ 2554

คณะกรรมการบริษัท

1. นายประชา เหตระกูล ประธานกรรมการ

2. นายปรีชา เศขรฤทธิ์ กรรมการผู้จัดการ

3. นายพิชญพงศ์ ณ บางช้าง กรรมการและกรรมการบริหาร

4. นายกมลศักดิ์ พันธุเสน กรรมการและกรรมการอิสระ

5. นายสวาสดิ์ ปุ้ยพันธวงศ์ กรรมการและกรรมการอิสระ

6. นางพิมพ์ใจ ศรีสวัสดิ์ กรรมการและกรรมการอิสระ

7. นายสมชัย ไชยศุภรากุล กรรมการและกรรมการอิสระ

8. นางสาวประภา เทียนเกษม กรรมการ

คณะกรรมการบริหาร

1. นายประชา เหตระกูล ประธาน

2. นายปรีชา เศขรฤทธิ์ กรรมการ

3. นายพิชญพงศ์ ณ บางช้าง กรรมการ

คณะกรรมการตรวจสอบ

1. นายกมลศักดิ์ พันธุเสน* ประธานกรรมการตรวจสอบ

2. นายสวาสดิ์ ปุ้ยพันธวงศ์ กรรมการตรวจสอบ

3. นางพิมพ์ใจ ศรีสวัสดิ์* กรรมการตรวจสอบ

  หมายเหตุ * มีความรู้และประสบการณ์ในการสอบทานงบการเงินของบริษัท

คณะที่ปรึกษาคณะกรรมการบริษัท

1. นายศุกรีย์ แก้วเจริญ ประธานที่ปรึกษา

2. ดร. สุบิน ปิ่นขยัน ที่ปรึกษากิตติมศักดิ์

3. ศ. ศิริ เกวลินสฤษดิ์ ที่ปรึกษา

4. นายสมศักดิ์ ตีระพัฒนกุล ที่ปรึกษา

5. นายสว่าง จำปา ที่ปรึกษา

ที่ปรึกษาคณะกรรมการบริหาร

  1. นางส่องศรี กัลยาณมิตร ที่ปรึกษาคณะกรรมการบริหาร

เจ้าหน้าที่ระดับบริหาร

  1. นางสาวประภา เทียนเกษม กรรมการและรองกรรมการผู้จัดการอาวุโส (การบัญชี)

  2. นายพรศักดิ์ ภักดีวัฒนะกุล รองกรรมการผู้จัดการอาวุโส (พัฒนาโครงการ)

  3. นางพูนทรัพย์ อัศวนภากาศ รองกรรมการผู้จัดการ (ธุรการ)

  4. นายวิรัตน์ จุลนวล รองกรรมการผู้จัดการ (สำนักบริหารและกฎหมาย) และเลขานุการบริษัท

  5. นางสาวจิรประภา แสงจันทร์ รองกรรมการผู้จัดการ (การเงินและวางแผน)

  6. นางสุจีปภา สิงโตกุล รองกรรมการผู้จัดการ (การตลาด)

  7. นายนครินทร์ คร้ามอยู่ รองกรรมการผู้จัดการ (พัฒนาโครงการ)

1.3 การคัดเลือกกรรมการอิสระ

บริษัทฯ ได้กำหนดนิยามกรรมการอิสระของบริษัท ซึ่งเป็นไปตามข้อกำหนดของคณะกรรมการตลาดทุน
ก.ล.ต. และตลาดหลักทรัพย์ฯ โดยกรรมการอิสระคือกรรมการที่ไม่ได้บริหารจัดการบริษัทฯ
หรือบริษัทย่อยของบริษัทฯ มีความอิสระจากคณะผู้บริหารและผู้ถือหุ้นรายใหญ่ และไม่มีธุรกิจกับบริษัทฯ
ซึ่งอาจส่งผลกระทบในทางลบต่อผลประโยชน์ของบริษัทฯ และ/หรือผลประโยชน์ของผู้ถือหุ้น

คุณสมบัติของกรรมการอิสระ

  - ถือหุ้นไม่เกินร้อยละหนึ่งของจำนวนหุ้นที่มีสิทธิออกเสียงทั้งหมดของบริษัทฯ บริษัทใหญ่ บริษัทย่อย
  บริษัทร่วม หรือนิติบุคคลที่อาจมีความขัดแย้ง
  โดยนับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

  - ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
  ที่ปรึกษาที่ได้รับเงินเดือนประจำหรือผู้มีอำนาจควบคุมของบริษัทฯ บริษัทใหญ่ บริษัทย่อย บริษัทร่วม
  บริษัทย่อยลำดับเดียวกัน หรือนิติบุคคลที่อาจมีความขัดแย้ง

  - ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย
  ในลักษณะที่เป็นบิดามารดา คู่สมรส พี่น้อง และบุตร รวมทั้งคู่สมรสของบุตรของผู้บริหาร
  ผู้ถือหุ้นรายใหญ่ ผู้มีอำนาจควบคุมหรือบุคคลที่จะได้รับการเสนอให้เป็นผู้บริหาร
  หรือผู้มีอำนาจควบคุมของบริษัทฯ หรือบริษัทย่อย

  - ไม่มีหรือเคยมีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม
  หรือนิติบุคคลที่อาจมีความขัดแย้ง
  ในลักษณะที่อาจเป็นการขัดขวางการใช้วิจารณญาณอย่างอิสระของตน
  รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ
  หรือผู้บริหารของผู้ที่มีความสัมพันธ์ทางธุรกิจกับบริษัทฯ บริษัทใหญ่ บริษัทย่อย บริษัทร่วม
  หรือนิติบุคคลที่อาจมีความขัดแย้ง

  - ไม่เป็นหรือเคยเป็นผู้ให้บริการทางวิชาชีพใดๆ
  ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
  ซึ่งได้รับค่าบริการเกินกว่าสองล้านบาทต่อปีจากบริษัทฯ บริษัทใหญ่ บริษัทย่อย บริษัทร่วม
  หรือนิติบุคคลที่อาจมีความขัดแย้ง ทั้งนี้ในกรณีที่ผู้ให้บริการทางวิชาชีพเป็นนิติบุคคล
  ให้รวมถึงการเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ ผู้บริหาร
  หรือหุ้นส่วนผู้จัดการ ของผู้ให้บริการทางวิชาชีพนั้นด้วย

  - ไม่เป็นกรรมการที่ได้รับการแต่งตั้งขึ้น เพื่อเป็นตัวแทนของกรรมการบริษัทฯ ผู้ถือหุ้นรายใหญ่
  หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่ของบริษัทฯ

  -
  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทฯ

กระบวนการสรรหากรรมการอิสระ

คณะกรรมการบริหารจะเป็นผู้สรรหาและคัดเลือกบุคคลที่มีคุณสมบัติที่เหมาะสมที่จะแต่งตั้งเป็นกรรมการอิสระ
และมีขั้นตอนในการตรวจสอบคุณสมบัติกับหน่วยงานที่เกี่ยวข้อง
แล้วจึงนำเสนอต่อที่ประชุมคณะกรรมการบริษัทเพื่อพิจารณาอนุมัติ
เมื่อผ่านความเห็นชอบจากที่ประชุมคณะกรรมการบริษัทแล้ว จึงนำเสนอต่อที่ประชุมผู้ถือหุ้น

1.4. การเข้าร่วมประชุมของกรรมการ

ในปี พ.ศ. 2553 คณะกรรมการมีการประชุมรวมทั้งสิ้น 11 ครั้ง
โดยการเข้าร่วมประชุมของกรรมการแต่ละท่านสรุปได้ดังนี้

ชื่อคณะกรรมการ จำนวนการประชุม (ครั้ง) จำนวนการเข้าประชุม (ครั้ง)

  1. นายประชา เหตระกูล 11 11

  2. นายปรีชา เศขรฤทธิ์ 11 11

  3. นายกมลศักดิ์ พันธุเสน 11 11

  4. นายสวาสดิ์ ปุ้ยพันธวงศ์ 11 11

  5. นางพิมพ์ใจ ศรีสวัสดิ์ 11 10

  6. นางสาวประภา เทียนเกษม 11 11

  7. นายสมชัย ไชยศุภรากุล 11 11

  8. นายพิชญพงศ์ ณ บางช้าง 11 11

  2. การสรรหากรรมการและผู้บริหาร

กรรมการบริหารและกรรมการบริษัท เป็นผู้คัดเลือกและกลั่นกรองบุคคลที่มีคุณสมบัติครบถ้วน
เหมาะสม และนำเสนอต่อที่ประชุมคณะกรรมการบริษัทเพื่อพิจารณาเห็นชอบ
แล้วจึงนำเสนอต่อที่ประชุมผู้ถือหุ้นเพื่อพิจารณาอนุมัติ โดยในปัจจุบันบริษัทฯ
ยังไม่มีการแต่งตั้งคณะกรรมการสรรหา (Nominating Committee)

การเลือกตั้งกรรมการในที่ประชุมผู้ถือหุ้น ใช้หลักเกณฑ์และวิธีการดังต่อไปนี้

  1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

  2) ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม 1) เลือกตั้งบุคคลคนเดียว
  หรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

  3) บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการ
  เท่าจำนวนกรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
  ให้ผู้เป็นประธานเป็นผู้ออกเสียงชี้ขาด

  3. ค่าตอบแทนกรรมการและผู้บริหาร

  บริษัทฯ ได้มีการกำหนดค่าตอบแทนที่เป็นตัวเงิน ดังนี้

  (1) เงินบำเหน็จของกรรมการ

  ชื่อกรรมการ ค่าตอบแทนรวมต่อปี

  1. นายประชา เหตระกูล 120,000 บาท

  2. นายปรีชา เศขรฤทธิ์ 100,000 บาท

  3. นายพิชญพงศ์ ณ บางช้าง 100,000 บาท

  4. นายกมลศักดิ์ พันธุเสน 120,000 บาท

  5. นายสวาสดิ์ ปุ้ยพันธวงศ์ 100,000 บาท

  6. นางพิมพ์ใจ ศรีสวัสดิ์ 100,000 บาท

  7. นางสาวประภา เทียนเกษม 100,000 บาท

  8. นายสมชัย ไชยศุภรากุล 100,000 บาท

  (2) ค่าตอบแทนของคณะกรรมการตรวจสอบ

  ชื่อกรรมการ ค่าตอบแทนรวมต่อปี

  1. นายกมลศักดิ์ พันธุเสน 50,000 บาท

  2. นายสวาสดิ์ ปุ้ยพันธวงศ์ 50,000 บาท

  3. นางพิมพ์ใจ ศรีสวัสดิ์ 50,000 บาท

  (3) เงินเดือนของกรรมการบริหารและผู้บริหารของบริษัทฯ

  จำนวน 10 ราย เท่ากับ 11,835,917 บาท

  ค่าตอบแทนอื่น ได้แก่ กองทุนสำรองเลี้ยงชีพเท่ากับ 508,692 บาท

  4. การกำกับดูแลกิจการ

  บริษัท เอ็ม ดี เอ็กซ์ จำกัด (มหาชน) ได้ตระหนักถึงความสำคัญของการกำกับดูแลกิจการที่ดี
  ตามหลัก CG (Corporate Governance)
  ตามแนวทางที่ตลาดหลักทรัพย์แห่งประเทศไทยกำหนด
  โดยได้นำมาเป็นแนวปฎิบัติในการกำหนดนโยบายการทำงานเพื่อให้เกิดความโปร่งใส
  สามารถเปิดเผยข้อมูลของบริษัทฯ ได้ถูกต้อง ครบถ้วนทันต่อเหตุการณ์
  และมีการบริหารจัดการที่ซื่อสัตย์ สุจริต เพื่อสร้างความเชื่อมั่นให้แก่ผู้ถือหุ้น
  นักลงทุนและผู้ที่เกี่ยวข้องทุกท่าน บริษัทฯ
  จึงได้กำหนดนโยบายการกำกับดูแลกิจการตามหลักเกณฑ์การกำกับดูแลกิจการที่ดีสำหรับบริษัทจดทะเบียน
  ปี 2549 ซึ่งแบ่งเป็นหัวข้อหลัก 5 หมวด ดังนี้

4.1 สิทธิของผู้ถือหุ้น

  บริษัทฯ ตระหนักถึงสิทธิของผู้ถือหุ้นในความเป็นเจ้าของในการควบคุมบริษัทฯ
  โดยผ่านการแต่งตั้งคณะกรรมการบริษัทฯ ให้ทำหน้าที่แทนผู้ถือหุ้น
  และมีสิทธิในการตัดสินใจเกี่ยวกับการเปลี่ยนแปลงที่สำคัญของบริษัทฯ คณะกรรมการบริษัทฯ
  ส่งเสริมให้ผู้ถือหุ้นได้ใช้สิทธิของตน ตามสิทธิขั้นพื้นฐานของผู้ถือหุ้น ซึ่งได้แก่ การซื้อ การขาย
  หรือการโอนหุ้น การได้รับข่าวสารข้อมูลของกิจการอย่างเพียงพอ
  การได้รับทราบกฎเกณฑ์และวิธีการในการเข้าร่วมประชุม
  และได้รับข้อมูลที่เพียงพอต่อการพิจารณาในแต่ละวาระก่อนการประชุม
  รวมถึงการมีโอกาสซักถามกรรมการในที่ประชุม นอกจากนี้ คณะกรรมการบริษัทฯ
  ยังตระหนักและให้ความสำคัญถึงสิทธิของผู้ถือหุ้น ในอันที่จะไม่กระทำการใดๆ
  อันเป็นการละเมิดหรือริดรอนสิทธิของผู้ถือหุ้น

  บริษัทฯ ได้กำหนดให้มีการประชุมใหญ่สามัญผู้ถือหุ้นอย่างน้อยปีละ 1 ครั้ง
  ภายในระยะเวลาไม่เกิน 4 เดือนนับแต่วันสิ้นสุดรอบปีบัญชี
  หากมีกรณีที่มีความจำเป็นในเรื่องที่ต้องได้รับอนุมัติจากผู้ถือหุ้น
  คณะกรรมการบริษัทจะเรียกประชุมวิสามัญผู้ถือหุ้น โดยในการประชุมผู้ถือหุ้นแต่ละครั้ง บริษัทฯ
  มีการดำเนินการ ดังนี้

  การจัดส่งหนังสือเชิญประชุมผู้ถือหุ้น

  ในการจัดการประชุมผู้ถือหุ้น คณะกรรมการบริษัทฯ ได้ให้ความสำคัญต่อสิทธิของผู้ถือหุ้น
  โดยเริ่มจัดส่งหนังสือเชิญประชุมที่มีรายละเอียดวาระการประชุม
  พร้อมความเห็นของคณะกรรมการ รายละเอียดของเรื่องเพื่อพิจารณาเหตุผลความจำเป็น
  หนังสือมอบฉันทะ และรายชื่อของกรรมการอิสระและกรรมการผู้จัดการ
  พร้อมทั้งคำแนะนำในการมอบฉันทะ
  เพื่อให้ผู้ถือหุ้นสามารถเลือกที่จะมอบฉันทะให้เข้าประชุมแทนได้ รวมทั้งแผนที่แสดงสถานที่ประชุม
  โดยจัดส่งให้ผู้ถือหุ้นล่วงหน้าไม่น้อยกว่า 7 วันก่อนประชุม
  และประกาศลงหนังสือพิมพ์รายวันก่อนวันประชุมไม่น้อยกว่า 3 วัน และติดต่อกันไม่น้อยกว่า 3 วัน
  เพื่อบอกกล่าวเรียกประชุมผู้ถือหุ้นเป็นการล่วงหน้า

  วันประชุมผู้ถือหุ้นและการดำเนินการประชุม

  บริษัทฯ ได้ปรับปรุงกระบวนการจัดการประชุมใหญ่สามัญผู้ถือหุ้น ให้มีความเหมาะสมอย่างต่อเนื่อง
  โดยยึดหลัก ที่ให้ผู้ถือหุ้นทุกรายได้มีโอกาสได้รับทราบ และได้ใช้สิทธิของผู้ถือหุ้นอย่างเท่าเทียมกัน
  รวมทั้งมีสิทธิในการให้ความเห็น หรือให้ข้อเสนอแนะที่เป็นประโยชน์ต่อบริษัทฯ

  ในการลงทะเบียนเข้าประชุม บริษัทฯ
  ได้เปิดให้ผู้ถือหุ้นลงทะเบียนล่วงหน้าก่อนการประชุมอย่างน้อย 2 ชั่วโมง
  และต่อเนื่องจนกว่าการประชุมจะแล้วเสร็จ นอกจากนั้นบริษัทฯ
  ยังจัดให้มีการอำนวยความสะดวกแก่ผู้ถือหุ้น ด้วยเจ้าหน้าที่ของบริษัทอย่างเพียงพอและเหมาะสม

  บริษัทฯ จัดให้มีเจ้าหน้าที่ในการอำนวยความสะดวกแก่ผู้ถือหุ้นในการขอรับข้อมูลสารสนเทศ
  และตอบคำถามต่างๆ
  นอกจากนั้นยังจัดให้มีการรับรองที่เหมาะสมสำหรับผู้ถือหุ้นที่มาร่วมประชุมด้วย

  สำหรับผู้ถือหุ้นที่ไม่สะดวกเข้าร่วมประชุมใหญ่สามัญผู้ถือหุ้นด้วยตนเอง บริษัทฯ
  ได้เสนอให้ผู้ถือหุ้นสามารถมอบฉันทะให้กรรมการอิสระ
  หรือมอบฉันทะให้กรรมการผู้จัดการอย่างน้อย 1 ท่าน เข้าประชุมและลงคะแนนเสียงแทน

  ก่อนการประชุม บริษัทฯ ได้แนะนำประวัติความเป็นมาของบริษัทฯ ผลการดำเนินงานสรุปในรอบปี
  เพื่อให้ผู้ถือหุ้น ได้รับทราบข้อมูลโดยสรุปก่อนการประชุมผู้ถือหุ้น เมื่อเริ่มการประชุมทุกครั้ง
  ประธานกรรมการจะชี้แจงวิธีการลงคะแนนและ นับคะแนน โดยบริษัทฯ
  ได้แสดงขั้นตอนการนับคะแนน และแสดงการสรุปผลคะแนนทุกขั้นตอนอย่างชัดเจนในห้องประชุม
  นอกจากนี้ ในกรณีที่ผู้ถือหุ้นไม่สามารถเข้าร่วมประชุมได้ บริษัทฯ
  ได้เปิดโอกาสให้ผู้ถือหุ้นมอบฉันทะให้บุคคลอื่น กรรมการอิสระ กรรมการผู้จัดการ
  เข้าร่วมประชุมแทน ในระหว่างการประชุม บริษัทฯ ได้จัดสรรเวลาในการประชุมอย่างเพียงพอ
  และเปิดโอกาสให้ผู้ถือหุ้นมีสิทธิอย่างเท่าเทียมกันในการแสดงความคิดเห็นและตั้งคำถามในที่ประชุม
  โดยมีกรรมการที่เกี่ยวข้องโดยเฉพาะประธานกรรมการ กรรมการผู้จัดการ
  รวมทั้งผู้บริหารด้านบัญชีการเงิน และผู้สอบบัญชี
  เข้าร่วมประชุมอย่างพร้อมเพรียงเพื่อตอบคำถามในที่ประชุม
  ประธานกรรมการจะดำเนินการประชุมตามลำดับวาระการประชุม
  รวมถึงจะไม่เพิ่มวาระการประชุมโดยไม่แจ้งให้ผู้ถือหุ้นทราบล่วงหน้า
  รวมระยะเวลาการประชุมแต่ละครั้งประมาณ 1-2 ชั่วโมง

  ภายหลังจากการประชุมแล้วเสร็จ คณะกรรมการได้เปิดโอกาสให้ผู้ถือหุ้น นักวิเคราะห์
  และนักลงทุนทั่วไป ได้สอบถามเพิ่มเติม โดยมีประธานกรรมการ กรรมการผู้จัดการ
  ผู้บริหารด้านบัญชีการเงิน ร่วมตอบคำถาม อย่างไรก็ตามในการตอบคำถามของคณะกรรมการ
  ได้ยึดถือความเท่าเทียมของการให้ข้อมูลสารสนเทศเป็นสำคัญ

  ภายหลังวันประชุมผู้ถือหุ้น

  ในการประชุมได้บันทึกประเด็นข้อซักถามและข้อคิดเห็นที่สำคัญไว้ในรายงานการประชุมอย่างถูกต้องครบถ้วน
  และสรุปด้วยการลงมติและนับคะแนนเสียง เพื่อให้ผู้ถือหุ้นสามารถตรวจสอบได้
  โดยจัดให้รายงานการประชุมผู้ถือหุ้นแสดงบนเว็บไซต์ของบริษัทฯ ภายหลังการประชุมภายใน 14
  วัน เพื่อเผยแพร่ทางเว็บไซต์ www.mdx.co.th ของบริษัทฯ

4.2 การปฏิบัติต่อผู้ถือหุ้นอย่างเท่าเทียมกัน

  บริษัทฯ ตระหนักถึงการดูแลให้มีการปฏิบัติต่อผู้ถือหุ้นทุกรายอย่างเท่าเทียมกันและเป็นธรรม
  โดยดำเนินการ ดังนี้

-   บริษัทฯ เสนอรายชื่อของกรรมการอิสระอย่างน้อยจำนวน 1
    ท่านและกรรมการผู้จัดการอย่างน้อย 1 ท่าน
    เพื่อเป็นทางเลือกในการมอบฉันทะให้กับผู้ถือหุ้นในหนังสือมอบฉันทะเพื่อใช้สิทธิในการเข้าร่วมประชุม
    และออกเสียงลงคะแนนในแต่วาระ

-   บริษัทฯ ดำเนินการประชุมผู้ถือหุ้นตามลำดับวาระที่ได้แจ้งไว้ในหนังสือเชิญประชุม
    และไม่เพิ่มวาระในที่ประชุมโดยไม่ได้แจ้งให้ผู้ถือหุ้นทราบล่วงหน้า
    ทั้งนี้เพื่อให้ผู้ถือหุ้นได้มีโอกาสศึกษาข้อมูลประกอบการพิจารณาวาระต่างๆ
    อย่างเพียงพอและเหมาะสม

-   บริษัทฯ จัดให้มีบัตรลงคะแนนเสียงสำหรับทุกวาระ
    ในการบันทึกและแสดงผลการลงคะแนนดังกล่าวพร้อมทั้งจัดให้มีเจ้าหน้าที่คอยอำนวยความสะดวกในการจัดเก็บบัตรลงคะแนนเสียงในห้องประชุม
    ภายหลังเสร็จสิ้นการประชุม เจ้าหน้าที่จะเก็บบัตรลงคะแนนเสียงสำหรับทุกวาระ
    นอกจากนั้นบริษัทฯ ได้จัดให้มีที่ปรึกษาทางกฎหมายทำหน้าที่พยานในการตรวจนับคะแนน
    เพื่อความโปร่งใสและประธานแจ้งผลการลงมติให้ผู้ถือหุ้นทราบ
    และเปิดโอกาสให้ผู้ถือหุ้นคัดค้านได้อีกครั้งก่อนปิดการประชุม

-   บริษัทฯ ได้มอบหมายให้เลขานุการบริษัทฯ จัดทำและบันทึกรายงานการประชุมอย่างถูกต้อง
    ครบถ้วน
    และเผยแพร่รายงานการประชุมให้ผู้ถือหุ้นทุกรายรับทราบผ่านทางเว็บไซต์นักลงทุนสัมพันธ์
    และบริษัทฯ ได้จัดส่งรายงานต่อตลาดหลักทรัพย์แห่งประเทศไทย ภายใน 14 วัน
    หลังการประชุมเสร็จสิ้น

-   บริษัทฯ
    ได้กำหนดมาตรการป้องกันการใช้ข้อมูลภายในเพื่อหาผลประโยชน์ของกรรมการและผู้บริหาร
    โดยการแจ้งทุกท่านให้รับทราบ บทบาทภาระหน้าที่ที่ต้องรายงานการถือหลักทรัพย์ของตน
    คู่สมรส และบุตรที่ยังไม่บรรลุนิติภาวะที่ถือหลักทรัพย์ของบริษัท
    และรับทราบการจัดทำรายงานการเปลี่ยนแปลงการถือหลักทรัพย์ทุกครั้งที่มีการซื้อ ขาย โอน
    หรือรับโอนหลักทรัพย์ ต่อคณะกรรมการกำกับหลักทรัพย์และตลาดหลักทรัพย์ตามมาตรา 59
    แห่งพระราชบัญญัติหลักทรัพย์และตลาดหลักทรัพย์ ปี พ.ศ. 2535 ภายใน 3
    วันทำการหลังจากวันที่ซื้อ ขาย โอน หรือรับโอนหลักทรัพย์ ซึ่งบริษัทฯ
    มีการแจ้งเตือนในการประชุมคณะกรรมการบริษัททุกครั้ง
    นอกจากนี้กรรมการและผู้บริหารยังได้รับทราบหน้าที่และความรับผิดชอบตามที่กำหนด
    รวมถึงบทกำหนดโทษตามพระราชบัญญัติหลักทรัพย์และตลาดหลักทรัพย์ ปี พ.ศ. 2535
    และบริษัทฯ ได้กำหนดห้ามผู้บริหารที่ได้รับทราบข้อมูลภายในกระทำการใดๆ
    ซึ่งเป็นการขัดต่อมาตรา 241 ของ พรบ.ดังกล่าว รวมถึงกฎเกณฑ์ที่เกี่ยวข้อง

4.3 บทบาทต่อผู้มีส่วนได้เสีย

  บริษัทฯ
  ได้ให้ความสำคัญกับกลุ่มบุคคลผู้มีส่วนได้เสียหรือผู้ที่มีแนวโน้มจะได้รับผลกระทบจากการดำเนินธุรกิจของบริษัทฯทั้งทางตรงและทางอ้อมทุกกลุ่ม
  ไม่ว่าจะเป็นผู้มีส่วนได้เสียภายใน ได้แก่ พนักงานและผู้บริหารของบริษัทฯและบริษัทย่อย
  หรือผู้มีส่วนได้เสียภายนอก ได้แก่ ลูกค้า คู่ค้า เจ้าหนี้ ชุมชนและหน่วยงานอื่นๆ ที่เกี่ยวข้อง
  โดยบริษัทฯ จะปฏิบัติตามกฏหมาย กฏระเบียบ ข้อกำหนดต่าง ๆ ที่เกี่ยวข้อง
  เพื่อให้ผู้มีส่วนได้เสียได้รับการปฏิบัติอย่างถูกต้องเหมาะสมและเป็นธรรม บริษัท ฯ
  เปิดโอกาสให้ผู้มีส่วนได้เสียสามารถร้องเรียนประเด็นที่อาจได้รับผลกระทบจากการดำเนินธุรกิจของบริษัทได้ที่ส่วนลูกค้าสัมพันธ์นิคมอุตสาหกรรมเกตเวย์ซิตี้
  หรือผ่านทางเว็บไซต์ของบริษัทฯ (www.mdx.co.th) นอกจากนั้น บริษัทฯ
  จะดูแลผู้มีส่วนได้เสียตามสิทธิที่มีตามกฎหมายที่เกี่ยวข้อง ไม่กระทำการใดๆ
  ที่เป็นการละเมิดสิทธิของผู้มีส่วนได้เสีย

  บริษัทฯ ได้ตระหนักถึงแรงสนับสนุนจากผู้มีส่วนได้เสียต่างๆ
  ซึ่งจะสร้างความสามารถในการแข่งขันและสร้างกำไรให้แก่บริษัทฯ ดังนั้นบริษัทฯ
  ได้ส่งเสริมให้มีกระบวนการเสริมสร้างความร่วมมือระหว่างบริษัทฯ กับผู้มีส่วนได้เสีย
  รวมถึงผู้มีส่วนได้เสียภายใน ได้แก่ พนักงานและผู้บริหารของบริษัท
  โดยจัดให้พนักงานทุกคนและพนักงานที่เข้ามาทำงานใหม่มีการรับทราบแนวปฏิบัติ /
  กฎระเบียบในการดำเนินธุรกิจขององค์กร พร้อมทั้งกำหนดช่องทางการสื่อสารระหว่างกัน

  บริษัทฯ มีความตระหนักดีต่อบทบาทที่ควรรับผิดชอบต่อสังคมและองค์กร
  โดยเชื่อว่าการรับผิดชอบต่อสังคม ชุมชน และสิ่งแวดล้อม ที่สำคัญควรจะเริ่มจากภายในก่อน
  โดยการทำให้พนักงานมีความสุขในการทำงาน และมีความมั่นคงในชีวิต
  ผ่านการสร้างความรู้สึกของการมีส่วนร่วมและการจัดให้มีสวัสดิการที่ดี
  เพื่อให้พนักงานเป็นกลไกที่จะสร้างความรับผิดชอบต่อสังคมต่อไป

  บทบาทด้านความรับผิดชอบต่อพนักงาน

-   โครงการกองทุนสำรองเลี้ยงชีพ บริษัทฯ
    มุ่งหวังที่จะให้พนักงานมีการเก็บออมเงินไว้ใช้จ่ายในยามเกษียณจึงจัดให้มีการจัดตั้งกองทุนสำรองเลี้ยงชีพขึ้น
    เพื่อให้พนักงานจ่ายเงินเข้ากองทุนสำรองเลี้ยงชีพในสัดส่วน 4%
    ของเงินเดือนตั้งแต่วันแรกที่พนักงานสมัครเข้ากองทุนฯ โดยบริษัทฯ จะจ่ายสมทบให้อีก 4%
    เช่นกัน

-   โครงการตรวจสุขภาพประจำปี บริษัทฯ
    ตระหนักและให้ความสำคัญในการดูแลรักษาสุขภาพของพนักงานจึงจัดให้มีบริการตรวจสุขภาพพนักงานฟรี
    เน้นให้พนักงานทราบสุขภาพและความเสี่ยงต่อโรคภัยของตนเองและจัดให้พนักงานพบแพทย์เพื่อขอรับคำแนะนำหลังจากทราบผลตรวจสุขภาพเพื่อลดโอกาสการเกิดปัญหาทางสุขภาพในอนาคตที่อาจก่อให้เกิดภาระค่าใช้จ่ายสูงตามมา

-   โครงการสวัสดิการค่ารักษาพยาบาล บริษัทฯ มีนโยบายในการเข้าไปช่วยรับผิดชอบ
    และแบ่งเบาภาระค่าใช้จ่ายให้กับพนักงาน
    ในยามที่พนักงานเจ็บป่วยต้องเข้ารักษาตัวที่โรงพยาบาล
    โดยได้มีการจัดสวัสดิการค่ารักษาพยาบาลโดยเน้นในกรณีผู้ป่วยใน
    เพื่อช่วยเหลือพนักงานให้ได้รับการรักษาจนหายดี และกลับมาทุ่มเททำงานให้กับบริษัทฯ ต่อไป

-   โครงการพัฒนาการศึกษาและฝึกอบรม บริษัทฯ ส่งเสริมให้มีการพัฒนาบุคลากรให้มีคุณค่า
    โดยสนับสนุนให้บุคลากรได้รับการศึกษาต่อเพื่อเพิ่มพูนความรู้ในด้านต่าง ๆ
    รวมทั้งสนับสนุนให้พนักงานเข้ารับการอบรมในหลักสูตรต่างๆ
    ทั้งภายในและภายนอกองค์กรอย่างต่อเนื่อง
    เพื่อให้พนักงานสามารถนำไปใช้ประโยชน์ในการปฏิบัติงาน
    ซึ่งจะเป็นการสนับสนุนและเสริมสร้างธุรกิจเพื่อรองรับการแข่งขันในอนาคตอย่างยั่งยืน
    ซึ่งอาจนับได้ว่าเป็นการพัฒนาบุคคลากรของชาติ
    ซึ่งจะมีส่วนสนับสนุนในการพัฒนาเศรษฐกิจของชาติอย่างยั่งยืนอีกด้วย

-   ด้านความรับผิดชอบต่อสังคม (Corporate Social Responsibility: CSR)
    ของนิคมอุตสาหกรรมเกตเวย์ ซิตี้

  โครงการนิคมอุตสาหกรรมเกตเวย์ ซิตี้ เป็นโครงการร่วมดำเนินการของบริษัท เอ็ม ดี เอ็กซ์
  จำกัด (มหาชน) กับการนิคมอุตสาหกรรมแห่งประเทศไทย (กนอ.)
  โดยได้รับความเห็นชอบในรายงานการวิเคราะห์ผลกระทบสิ่งแวดล้อมจากคณะกรรมการสิ่งแวดล้อมแห่งชาติตั้งแต่
  พ.ศ. 2533 และได้ดำเนินโครงการต่อเนื่องเรื่อยมาจนถึงปัจจุบันเป็นระยะเวลา 20 ปี
  โดยบริษัทฯ ได้เล็งเห็นและคำนึงถึงเสมอว่าในการบริหารจัดการนั้น
  ต้องให้โครงการอยู่คู่กับสังคมโดยรอบได้อย่างยั่งยืน ดังนั้นการคำนึงถึงความรับผิดชอบต่อสังคม
  เพื่อพัฒนาคุณภาพชีวิตของผู้มีส่วนได้ส่วนเสียและคุณภาพสิ่งแวดล้อมชุมชนในบริเวณโดยรอบนิคมอุตสาหกรรมฯ
  และพื้นที่ใกล้เคียง ถือเป็นพันธกิจ หน้าที่ และความรับผิดชอบของบริษัทฯ ที่ต้องผลักดันให้มี
  และธำรงรักษาให้ยังคงอยู่ตลอดไป

  การดำเนินงานด้านความรับผิดชอบต่อสังคมของโครงการนิคมฯ สามารถแบ่งออกเป็นด้านต่างๆ
  ได้ ดังนี้

  1. ด้านทางสังคม

  นิคมฯได้ให้ความสำคัญกับสังคมที่อยู่โดยรอบนิคมฯ
  และรวมถึงพื้นที่ใกล้เคียงโดยได้ดำเนินงานต่างๆเพื่อสังคม ดังนี้

  1.1 ด้านการศึกษา นิคมฯ ได้ดำเนินการต่างๆ ได้แก่

  1.1.1 การมอบทุนการศึกษาประจำปี
  โดยบริษัทฯทำการมอบทุนให้นักเรียนที่กำลังทำการศึกษากับโรงเรียนที่อยู่ในพื้นที่ใกล้เคียงนิคมฯ
  ได้แก่ โรงเรียนบ้านหนองสทิต เป็นต้น

  1.1.2 การให้การสนับสนุนนักศึกษาจากสถาบันการศึกษาต่างๆ ในสาขาที่เกี่ยวข้อง
  เข้ารับการฝึกงาน เช่น นักศึกษาจากคณะวิทยาศาสตร์ มหาวิทยาลัยเทคโนโลยีพระจอมเกล้า
  เจ้าคุณทหารลาดกระบัง หรือจากมหาวิทยาลัยบูรพา
  เข้าฝึกงานในแผนกปฏิบัติการวิทยาศาสตร์และสิ่งแวดล้อมของนิคมฯ เป็นต้น

  1.1.3 การให้การสนับสนุนกับพนักงานในบริษัทฯ
  ให้ได้เข้ารับการศึกษาเพิ่มเติมเพื่อเป็นการเพิ่มวิทยฐานะของพนักงาน
  ซึ่งเท่ากับเป็นการเพิ่มศักยภาพของบริษัทฯ ไปในตัว

  1.2 ด้านสาธารณะประโยชน์ ได้ดำเนินโครงการต่างๆ เพื่อสังคมและสาธารณะประโยชน์ ดังนี้

  1.2.1 การผันน้ำเพื่อให้ความช่วยเหลือประชาชนเพื่อต้านภัยแล้ง เป็นประจำทุกปี
  เนื่องจากพื้นที่โดยรอบนิคมฯ เป็นพื้นที่ที่อยู่นอกเขตชลประทาน
  ดังนั้นในฤดูร้อนเกษตรกรจึงขาดแคลนน้ำที่ใช้ในการทำการเกษตร
  โดยเฉพาะอย่างยิ่งเกษตรกรที่เป็นชาวนาและได้ดำเนินการทำนาปรังไว้แล้ว
  นิคมฯได้เล็งเห็นถึงความเดือดร้อนของเกษตรกรและความจำเป็นที่ต้องใช้น้ำ
  ดังนั้นนิคมฯจึงได้ทำการสูบส่งน้ำดิบที่เตรียมไว้สำหรับผลิตน้ำประปาผ่านเข้าสู่คลองวังด้วนให้กับชุมชนในเขตตำบลหัวสำโรง
  และตำบลแปลงยาวที่ขาดน้ำ ซึ่งสามารถบรรเทาความเดือดร้อน
  นื่องจากสภาพภัยแล้งให้กับประชาชนที่ส่วนใหญ่มีอาชีพเกษตรกรได้
  ทั้งนี้ทางนิคมฯยังได้พิจารณาที่จะทำการปรับปรุงแหล่งน้ำต้นโครงการเพิ่มเติมเพื่อเพิ่มศักยภาพในการกักเก็บน้ำสำรองไว้ให้เกษตรกรได้ใช้ในฤดูแล้งเพื่อลดความเดือดร้อนในการขาดแคลนน้ำอีกทางหนึ่ง

  1.2.2 การปรับปรุงซ่อมแซมถนนสาธารณะ
  ซึ่งทางนิคมฯได้จัดงบประมาณเพื่อใช้ในการปรับปรุงผิวจราจรและเส้นแบ่งจราจรที่ชำรุดเป็นประจำทุกปี
  เพื่อเป็นการลดความเดือดร้อนของประชาชน
  และผู้ประกอบการที่ผู้ใช้เส้นทางสาธารณะเพื่อการสัญจร

  1.2.3 การปรับปรุงสภาพลำคลองที่ตื้นเขิน
  โดยนิคมฯได้ให้การสนับสนุนเครื่องจักรหนักและบุคคลากรในการเข้าร่วมกับองค์การปกครองส่วนท้องถิ่นในการขุดลอกคลองสาธารณะ
  (คลองเจริญสุขหรือคลองวังด้วน) ที่มีสภาพตื้นเขิน
  เพื่อให้การระบายน้ำผิวดินเป็นไปอย่างคล่องตัวมากยิ่งขึ้นและเป็นการช่วยทำคุณภาพน้ำในคลองมีคุณภาพที่ดีขึ้น

  1.2.4 การสนับสนุนงานบรรเทาสาธารณภัย เช่น ไฟไหม้หญ้าในพื้นที่นอกนิคมฯ
  ซึ่งมักจะเกิดขึ้นเป็นประจำทุกปีเนื่องจากสภาพของหญ้าในฤดูแล้งจะแห้งและมีจำนวนมากจึงทำให้สามารถติดไฟได้ง่ายและมักจะลุกลามเป็นบริเวณกว้างในเวลาอันรวดเร็ว
  โดยทางนิคมฯได้ให้การสนับสนุนหน่วยงานบรรเทาสาธารณภัยในการจัดรถดับเพลิง รถบรรทุกน้ำ
  พร้อมทีมดับเพลิงของนิคมฯเข้าสนับสนุนในการดับเพลิงมาโดยตลอด

  1.2.5 การสนับสนุนการฝึกซ้อมบรรเทาสาธารณภัยระดับอำเภอ
  โดยนิคมฯได้จัดเตรียมงบประมาณและทีมบุคคลากรในการเข้าร่วมฝึกซ้อมบรรเทาสาธารณภัยร่วมกับหน่วยงานบรรเทาสาธารณภัยในระดับอำเภอเป็นประจำทุกปี
  เพื่อเป็นการเตรียมความพร้อมหากเกิดอุบัติภัยในพื้นที่ของอำเภอแปลงยาวและรวมถึงพื้นที่อื่นๆที่นิคมฯสามารถให้การสนับสนุนได้ทัน

  1.2.6 การสนับสนุนตำรวจภูธรแปลงยาว โดยทางนิคมฯได้ให้การสนับสนุนจัดหาอุปกรณ์ต่าง เช่น
  เครื่องปรับอากาศ ชุดครุภัณฑ์ เป็นต้น
  เพื่อเป็นการอำนวยความสะดวกให้กับเจ้าหน้าที่ตำรวจและรวมถึงประชาชนที่ใช้บริการที่สถานีตำรวจ
  และจุดตรวจของตำรวจ

  1.3 ด้านศาสนา วัฒนธรรม และประเพณี นิคมฯได้ดำเนินโครงการต่างๆ ดังนี้

  1.3.1 การทอดกฐิน
  นิคมฯได้รับเป็นประธานในการจัดงานทอดกฐินประจำปีให้กับวัดที่อยู่บริเวณรอบนิคมฯ
  โดยทำการหมุนเวียนกันไป เช่น วัดเนินไร่ วัดหนองสทิต เป็นต้น

  1.3.2 การสืบสานประเพณีวัฒนธรรมงานขึ้นเขาเผาข้าวหลามของวัดสุวรรณคีรี
  ซึ่งทางนิคมฯได้จัดบุคคลากรเข้าร่วมงานเป็นประจำทุกปีเพื่อร่วมเป็นส่วนหนึ่งในการรักษาประเพณีที่ดีนี้ไว้ให้คงสืบต่อไป

  1.4 ด้านการส่งเสริมคุณภาพชีวิต นิคมฯได้ดำเนินการ ดังนี้

  1.4.1 โครงการรณรงค์ต่อต้านยาเสพติดในสถานประกอบการ
  เนื่องด้วยปัญหายาเสพติดเป็นปัญหาที่ส่งผลกระทบในเชิงลบต่อประสิทธิภาพการทำงานของพนักงานและประสิทธิภาพขององค์กร
  ดังนั้นเพื่อเป็นการป้องกันและแก้ไขปัญหายาเสพติดที่อาจแพร่ระบาดสู่พนักงานของนิคมฯ
  จึงจัดให้มีโครงการป้องกันและแก้ไขปัญหายาเสพติดกับพนักงานโดยมีรายละเอียดที่เสนอ ดังนี้

  1.) การอบรมให้ความรู้ ความเข้าใจ
  เกี่ยวกับยาเสพติดให้กับพนักงานทั้งหมดที่สังกัดฝ่ายนิคมฯโดยเชิญวิทยากรจากหน่วยงานราชการมาให้ความรู้
  และรวมถึงการชี้แจงถึงนโยบาย วินัย
  และการลงโทษพนักงานที่เกี่ยวข้องกับยาเสพติดโดยผู้จัดการนิคมฯ

  2.) การตรวจยาเสพติดกับพนักงานทุกคนที่สังกัดฝ่ายนิคมฯ
  โดยจะเชิญเจ้าหน้าที่จากหน่วยงานราชการเป็นผู้ตรวจให้ และอาจมีการตรวจซ้ำ (หากจำเป็น)
  ซึ่งในขั้นตอนนี้จะไม่ระบุวันที่แน่นอนเพื่อประสิทธิภาพของการตรวจสูงสุด

  3.) การบำบัดฟื้นฟูสำหรับพนักงาน
  โดยให้พนักงานที่พบจากการตรวจว่ามียาเสพติดเข้าทำการบำบัดในสถานที่ที่ราชการให้การรับรอง
  ทั้งนี้การบำบัดรักษาจะขึ้นอยู่กับระดับของการติดยาเสพติด บางรายอาจไม่ต้องหยุดงาน
  แต่บางรายอาจจะต้องหยุดงานเพื่อเข้ารับการบำบัดรักษาอย่างต่อเนื่อง
  ดังนั้นแพทย์จึงต้องพิจารณาเป็นกรณีๆไป
  ว่าจะสามารถปฏิบัติงานในระหว่างการเข้ารับการบำบัดรักษาได้หรือไม่
  สำหรับรายที่ไม่สามารถปฏิบัติงานได้
  ภายหลังจากการที่หน่วยงานที่ให้การบำบัดรับรองผลการรักษาแล้วว่าหายจึงให้กลับเข้าทำงานได้

  1.4.2 กีฬาสัมพันธ์ เกตเวย์เกมส์
  เป็นโครงการที่นิคมฯได้ร่วมกับชมรมผู้บริหารผู้ประกอบการในนิคมฯที่ได้ร่วมกันจัดขึ้นเป็นประจำต่อเนื่องทุกปี
  เพื่อส่งเสริมสุขภาพพลานามัยที่ดีให้กับพนักงาน
  และรวมถึงเป็นการส่งเสริมความสัมพันธ์ที่มีอันดีต่อกันระหว่างองค์กร

  2. ด้านสิ่งแวดล้อม

  ถึงแม้ว่านิคมฯจะต้องดำเนินโครงการให้สอดคล้องกับมาตรการลดผลกระทบสิ่งแวดล้อมและรวมถึงการติดตามตรวจสอบคุณภาพสิ่งแวดล้อมตามที่ระบุไว้ในรายงานผลกระทบสิ่งแวดล้อมของโครงการฯ
  แต่ด้วยสถานการณ์ด้านสิ่งแวดล้อมที่เปลี่ยนแปลงไป ทำให้บริษัทฯ
  ต้องตระหนักถึงผลกระทบต่างๆที่จะเกิดขึ้นกับสิ่งแวดล้อมโดยรอบนิคมฯเพิ่มมาขึ้น
  ดังนั้นบริษัทฯจึงได้ดำเนินการงานด้านสิ่งแวดล้อมที่อยู่นอกเหนือรายงานการวิเคราะห์ผลกระทบสิ่งแวดล้อม
  โดยได้ดำเนินโครงการต่างๆ เพื่อเป็นการอนุรักษ์และรักษาสิ่งแวดล้อม ดังนี้

  2.1 การจัดการคุณภาพสิ่งแวดล้อมเพิ่มเติม ได้แก่

  2.1.1 การตรวจวัดคุณภาพน้ำผิวดินในลำคลองวังด้วน
  เพื่อเป็นการคอยเฝ้าระวังคุณภาพน้ำว่ามีการเปลี่ยนแปลงไปหรือไม่อย่างไร
  รวมถึงการสื่อสารให้ข้อมูลผลการตรวจวัดกับหน่วยงานราชการเพื่อทราบ

  2.1.2 การตรวจวัดคุณภาพน้ำใต้ดินเพิ่มเติมบริเวณบ่อฝังกลบขยะ
  เพื่อเป็นการคอยเฝ้าระวังคุณภาพน้ำใต้ดินว่ามีการเปลี่ยนแปลงหรือไม่อย่างไร
  เพราะชุมชนโดยรอบยังมีการใช้น้ำบาดาลเพื่อการอุปโภค
  จะได้ทราบล่วงหน้าก่อนที่จะเกิดผลกระทบกับการใช้น้ำใต้ดินของคนในชุมชน

  2.1.3 การเพิ่มประสิทธิภาพระบบบำบัดน้ำเสียโดยนิคมฯได้จัดทำระบบบึงประดิษฐ์ (Wetland)
  เพิ่มเติมบริเวณด้านท้ายของระบบบำบัดน้ำเสียรวม
  ทั้งนี้เพื่อเป็นการปรับปรุงคุณภาพน้ำทิ้งให้มีคุณภาพที่ดีเพิ่มขึ้นอันเป็นการเพิ่มประสิทธิภาพของระบบบำบัดน้ำเสียรวมไปในตัวซึ่งจะช่วยลดมลพิษในน้ำได้อีกทางหนึ่ง
  ทั้งนี้ พืชที่นำมาปลูก เป็นพืชน้ำที่หาง่ายในท้องถิ่น เช่น ธูปฤษี กกกลม ผักตบชวา เป็นต้น

  2.2 การเป็นที่ปรึกษาด้านสิ่งแวดล้อม เช่น งานการให้ความรู้ด้านการจัดการระบบบำบัดน้ำเสีย
  โดยให้ความรู้กับผู้ประกอบการ และชุมชน
  ทั้งนี้เนื่องจากนิคมฯมีบุคคลากรที่มีความรู้ด้านการจัดการสิ่งแวดล้อมจึงทำให้สามารถคอยให้ความช่วยเหลือในการให้องค์ความรู้ในเรื่องการจัดการมลพิษทางน้ำ
  และรวมถึงการจัดการเพื่อปรับปรุงคุณภาพสิ่งแวดล้อมให้กับผู้ประกอบการในนิคมฯ
  และรวมถึงชาวบ้านในชุมชนที่อยู่ในบริเวณที่ติดกับนิคมฯ
  และซึ่งพนักงานของบริษัทฯจะคอยออกตรวจสอบคุณภาพสิ่งแวดล้อมอย่างต่อเนื่องเป็นระยะๆ
  รวมถึงการเข้าพบชาวบ้านเพื่อติดตามสอบถามถึงผลกระทบกับชาวบ้านในชุมชนอีกทั้งให้คำแนะนำกับชาวบ้านในกรณีที่พบสิ่งผิดปกติ

  2.3
  การปลูกป่าเฉลิมพระเกียรติซึ่งนิคมฯได้ให้การสนับสนุนโดยได้ร่วมกับหน่วยงานราชการและประชาชนโดยรอบนิคมฯในการเพิ่มพื้นที่สีเขียวให้กับชุมชน
  เพื่อเป็นการหนทางหนึ่งในการช่วยลดคาร์บอนไดออกไซด์
  และเป็นการส่งเสริมให้พนักงานเกิดความตระหนักในการช่วยกันอนุรักษ์สิ่งแวดล้อม

  นอกจากนี้ นิคมฯได้ดำเนินการปลูกต้นไม้เพิ่ม เช่น ต้นสะเดา และมะม่วง รอบโครงการนิคมฯ
  และกำหนดให้พื้นที่ที่ปลูกต้นไม้เป็นเขตลดผลกระทบ (Buffer Zone)

  2.4 การเฝ้าระวังร่วมกับชุมชนเรื่องการกำจัดขยะทั่วไป/ขยะมูลฝอยที่ผิดวิธี
  โดยหากพบว่ามีการนำขยะไปทิ้งในที่ไม่ได้รับอนุญาตจากหน่วยงานราชการ
  จะแจ้งให้ผู้นำขยะไปทิ้งนั้นให้นำขยะกลับไปกำจัดให้ถูกต้อง

  2.5 การมีส่วนร่วมกับประชาชนในการกำกับโรงงานในนิคมอุตสาหกรรม
  (โครงการธงขาวดาวเขียว)
  ตามแผนปฏิบัติการรับผิดชอบต่อสังคมประจำปีของการนิคมอุตสาหกรรมแห่งประเทศไทย (กนอ.)
  โดยได้จัดผู้แทนเข้าร่วมโครงการฯ
  เพื่อสร้างความสัมพันธ์ที่ดีระหว่างผู้ประกอบการกับชุมชนโดยรอบนิคมฯ ในการจัดการสิ่งแวดล้อม
  และเพื่อทำให้เกิดทัศนคติที่ดีต่อการดำเนินงานของนิคมฯ

  เพื่อให้เป็นการพัฒนาที่ยั่งยืนทางบริษัทฯจะยังคงแสวงหาแนวทางอันเหมาะสมกับองค์กรเพิ่มเติมเพื่อใช้เป็นแนวทางในการตอบแทนสังคมและรักษาสิ่งแวดล้อม
  เพื่อให้เศรษฐกิจสามารถเติบโตได้อย่างมั่นคงและยั่งยืนสืบไป

4.4 การเปิดเผยข้อมูลและความโปร่งใส

  คณะกรรมการของบริษัทให้ความสำคัญต่อการเปิดเผยข้อมูลที่เกี่ยวข้องกับบริษัทฯ เป็นอย่างมาก
  ทั้งข้อมูลทางด้านการเงิน ผลการดำเนินงาน และข้อมูลที่มิใช่ทางด้านการเงิน
  ตลอดจนข้อมูลสำคัญที่อาจมีผลกระทบต่อราคาหลักทรัพย์ของบริษัทฯ
  ต้องสามารถเปิดเผยได้อย่างถูกต้อง โปร่งใส และตรวจสอบได้ โดยบริษัทฯ
  ได้จัดทีมงานเพื่อให้ข้อมูลแก่นักลงทุนและได้เผยแพร่ข้อมูลข่าวสารต่างๆ
  ให้แก่ผู้ที่เกี่ยวข้องได้รับทราบ โดยผ่านช่องทางและสื่อการเผยแพร่ข้อมูลต่างๆ
  ของตลาดหลักทรัพย์ฯ รวมทั้งเผยแพร่ข้อมูลในรายงานประจำปีของบริษัทฯ
  และคณะกรรมการได้กำกับให้ฝ่ายบริหารเปิดเผยข้อมูลอย่างครบถ้วน ตรงต่อความเป็นจริง
  เชื่อถือได้ และทันเวลา
  ทั้งยังมีการประเมินประสิทธิภาพของกระบวนการเปิดเผยข้อมูลเป็นประจำ พร้อมกันนี้บริษัทฯ
  ยังมีการเปิดเผยบทบาทและหน้าที่ของคณะกรรมการ
  รวมทั้งจำนวนครั้งของการประชุมและนโยบายการจ่ายค่าตอบแทนแก่กรรมการและผู้บริหารไว้ในรายงานฉบับนี้แล้ว

4.5 ความรับผิดชอบของคณะกรรมการ

  โครงสร้างคณะกรรมการ

  บริษัทฯ ได้กำหนดวิธีการสรรหาคณะกรรมการอย่างเป็นทางการ และโปร่งใส
  โดยได้เปิดเผยรายชื่อกรรมการ ประวัติ คุณวุฒิ ประสบการณ์ การถือหุ้นในบริษัทฯ
  และข้อมูลที่เป็นประโยชน์ผ่านช่องทางต่างๆ เช่น รายงานประจำปีของบริษัทฯ เป็นต้น บริษัทฯ
  ได้กำหนดรายชื่อและตำแหน่งคณะกรรมการไว้อย่างชัดเจน ซึ่งปัจจุบันบริษัทฯ มีกรรมการจำนวน
  8 ท่าน ประกอบด้วยกรรมการที่เป็นอิสระและกรรมการจากภายนอกจำนวน 4 ท่าน และบริษัทฯ
  มีนโยบายการเลือกบุคคลมาเป็นกรรมการดังนี้

  (1) ประธานกรรมการของบริษัทฯ ไม่ได้เป็นบุคคลเดียวกับกรรมการผู้จัดการ
  และได้มีการแบ่งแยกหน้าที่และความรับผิดชอบในการกำกับดูแลและบริหารงานอย่างชัดเจน

  (2) กรรมการบริษัทได้พิจารณาถึงความเหมาะสมในการรับเป็นกรรมการบริษัทอื่น
  ในจำนวนที่ทำให้เข้าร่วมประชุมคณะกรรมการ และการติดตามการดำเนินงานของบริษัทฯ
  ได้โดยต่อเนื่อง
  นอกจากนั้นกรรมการของบริษัทไม่รับเป็นกรรมการในบริษัทอื่นที่ก่อให้เกิดความขัดแย้งทางผลประโยชน์กับบริษัทฯ

  (3) กรรมการผู้จัดการของบริษัทฯ
  ได้ดำรงตำแหน่งกรรมการผู้จัดการของบริษัทจดทะเบียนเพียงแห่งเดียว
  เพื่อให้มีเวลาที่เพียงพอในการบริหารบริษัทฯ ให้เป็นไปตามวัตถุประสงค์ที่กำหนดไว้

  คณะกรรมการชุดย่อย

  คณะกรรมการชุดย่อยควรประกอบด้วยกรรมการอิสระอย่างน้อย 1 ใน 3 ของกรรมการทั้งคณะ
  คณะกรรมการชุดย่อยของบริษัทฯ ได้แก่ คณะกรรมการตรวจสอบ
  ประกอบด้วยกรรมการอิสระจำนวน 3 ท่าน
  เพื่อทำหน้าที่ถ่วงดุลและตรวจทานการบริหารงานของบริษัทฯ
  เพื่อป้องกันไม่ให้เกิดการผูกขาดกับบุคคลหรือกลุ่มใดกลุ่มหนึ่ง
  ส่วนคณะกรรมการพิจารณาค่าตอบแทนและคณะกรรมการสรรหายังอยู่ระหว่างการสรรหา
  และเพื่อความโปร่งใสและเป็นอิสระในการปฏิบัติหน้าที่
  ประธานคณะกรรมการไม่ทำหน้าที่เป็นประธานหรือสมาชิกในคณะกรรมการชุดย่อย
  เพื่อให้การทำหน้าที่ของคณะกรรมการชุดย่อยมีความเป็นอิสระอย่างแท้จริง

  บทบาท หน้าที่ และความรับผิดชอบ

  คณะกรรมการมีหน้าที่พิจารณา
  และให้ความเห็นชอบในเรื่องที่สำคัญเกี่ยวกับการดำเนินงานของบริษัทฯ รวมทั้งกำกับ ควบคุม
  ดูแลให้ฝ่ายจัดการดำเนินงานตามนโยบาย
  และแผนงานที่กำหนดไว้อย่างมีประสิทธิภาพและประสิทธิผล
  และคณะกรรมการต้องเข้ารับการฝึกอบรมอย่างน้อยในหลักสูตร Director Accreditation
  Program (DAP) เกี่ยวกับบทบาท หน้าที่ และทักษะของการเป็นกรรมการ
  รวมทั้งมีการส่งเสริมให้ผู้บริหารและพนักงานทุกท่านเข้าใจถึงมาตรฐานด้านจริยธรรมที่บริษัทฯ
  ใช้ในการดำเนินธุรกิจ และสามารถนำมาใช้ให้เป็นประโยชน์ในการปฎิบัติงานได้

  ด้านระบบการควบคุมและการตรวจสอบภายใน บริษัทฯ
  ได้จัดให้มีระบบควบคุมภายในที่มีประสิทธิภาพ ทั้งในระดับบริหารและระดับปฏิบัติงาน
  และได้กำหนดขอบเขตภาระหน้าที่
  อำนาจการดำเนินการของผู้ปฏิบัติงานรวมทั้งผู้บริหารไว้อย่างชัดเจน
  มีการควบคุมดูแลการใช้ทรัพย์สินของบริษัทฯ ให้เกิดประโยชน์อย่างเต็มที่
  และมีการแบ่งแยกหน้าที่ผู้ปฏิบัติงาน ผู้ติดตามควบคุมและประเมินผลออกจากกัน
  เพื่อให้เกิดการถ่วงดุลและตรวจสอบระหว่างกันอย่างเหมาะสม
  นอกจากนี้ยังมีการควบคุมภายในที่เกี่ยวกับระบบการเงินการบัญชีที่รัดกุมและเพียงพอ

  การประชุมคณะกรรมการ

  คณะกรรมการบริษัทกำหนดให้มีการประชุมอย่างสม่ำเสมออย่างน้อยทุกๆ 3 เดือน
  โดยมีการกำหนดวาระการประชุมอย่างชัดเจนเกี่ยวกับเรื่องเพื่อทราบหรือเรื่องเพื่ออนุมัติ บริษัทฯ
  ได้จัดส่งหนังสือเชิญประชุมพร้อมระเบียบวาระการประชุมและเอกสารประกอบการประชุม
  ไปยังกรรมการล่วงหน้าอย่างน้อย 7 วัน ก่อนวันประชุม
  เพื่อให้กรรมการมีเวลาในการพิจารณาศึกษาวาระการประชุมและเอกสารประกอบการประชุม
  โดยปกติแล้วระยะเวลาในการประชุมแต่ละครั้งจะใช้เวลาประมาณ 2-3 ชั่วโมง
  โดยประธานการประชุมได้ทำหน้าที่จัดสรรเวลาอย่างเพียงพอ
  เพื่อให้ฝ่ายบริหารนำเสนอเอกสารหรือข้อมูลรวมทั้งอภิปรายในประเด็นสำคัญและให้คณะกรรมการบริษัทแสดงความคิดเห็นอย่างอิสระ
  โดยคำนึงถึงผลประโยชน์ของผู้ถือหุ้นและผู้มีส่วนเกี่ยวข้องอย่างเป็นธรรม

  บริษัทฯ ได้ทำการจดบันทึกรายละเอียดของการประชุมเป็นลายลักษณ์อักษร
  จัดทำรายงานการประชุม
  และจัดเก็บรายงานการประชุมที่ผ่านการตรวจสอบจากผู้บริหารและกรรมการ
  พร้อมกับการลงนามของประธานการประชุมอย่างเรียบร้อย ซึ่งผู้เกี่ยวข้องสามารถตรวจสอบได้

  การประเมินตนเองของคณะกรรมการ

  คณะกรรมการของบริษัทจัดให้มีการประเมินผลการปฏิบัติงานเป็นประจำทุกปี
  เพื่อให้คณะกรรมการร่วมกันพิจารณาผลงานและปัญหา เพื่อการปรับปรุงแก้ไขในครั้งต่อไป

  ค่าตอบแทน

  บริษัทฯ ได้กำหนดค่าตอบแทนคณะกรรมการตามหลักและนโยบายของบริษัทฯ ด้วยความโปร่งใส
  ตามหน้าที่และความรับผิดชอบของคณะกรรมการ ภายในกรอบที่ได้รับอนุมัติจากที่ประชุมผู้ถือหุ้น
  และเพื่อประโยชน์สูงสุดของบริษัทฯ

  การพัฒนากรรมการและผู้บริหาร

  คณะกรรมการทุกคนเข้าใจหน้าที่ ความรับผิดชอบและลักษณะการดำเนินธุรกิจของบริษัทฯ
  โดยบริษัทฯมีนโยบายและวิธีการให้ความรู้แก่กรรมการปัจจุบันอย่างต่อเนื่องทั้งยังส่งเสริมให้ความรู้แก่ผู้บริหารและผู้ที่เกี่ยวข้องในระบบการกำกับดูแลกิจการของบริษัทฯ
  มีแผนสืบทอดงานและพัฒนาผู้บริหาร โดยมีการฝึกอบรมให้ความรู้
  และจัดให้มีแผนการพัฒนางานเพื่อประโยชน์ในการสืบทอดงานโดยให้มีการรายงานเป็นประจำทุกปีถึงสิ่งที่ได้ทำในระหว่างปี

  5. การดูแลเรื่องการใช้ข้อมูลภายใน

  บริษัทฯ มีมาตรการป้องกันไม่ให้กรรมการและผู้บริหารนำข้อมูลภายในของบริษัทฯ
  ไปใช้เพื่อประโยชน์ส่วนตน รวมทั้งเพื่อการซื้อขายหลักทรัพย์โดยเฉพาะในช่วง 1
  เดือนก่อนที่งบการเงินจะถูกเผยแพร่ต่อสาธารณชน
  โดยกำหนดให้กรรมการและผู้บริหารรายงานต่อบริษัทฯ ทุกครั้งที่มีการซื้อขายหลักทรัพย์ของบริษัทฯ
  และมีมาตรการตรวจสอบดูแลไม่ให้มีการนำข้อมูลภายในไปใช้เพื่อประโยชน์ส่วนตน
  หากมีการตรวจพบก็จะมีการตักเตือนและลงโทษตามที่คณะกรรมการบริหารเห็นสมควร

  6. บุคลากร

6.1 จำนวนพนักงาน ณ วันที่ 31 ธันวาคม 2553 มีทั้งหมด 71 คน แบ่งตามสายงานหลักดังนี้

ฝ่ายบริหาร จำนวน 8 คน

สำนักบริหารและกฎหมาย จำนวน 8 คน

ฝ่ายการตลาด จำนวน 1 คน

ฝ่ายการบัญชี จำนวน 10 คน

ฝ่ายการเงินและการวางแผน จำนวน 2 คน

ฝ่ายวิศวกรรม จำนวน 4 คน

ฝ่ายธุรการ จำนวน 15 คน

ออกแบบโครงการ จำนวน 1 คน

พัฒนาโครงการ จำนวน 12 คน

ฝ่ายโครงการพิเศษ จำนวน 2 คน

ตรวจสอบภายใน จำนวน 1 คน

นิคมอุตสาหกรรมเกตเวย์ซิตี้ จำนวน 7 คน

ณ สิ้นปี 2553 บริษัทฯ มีพนักงานจำนวน 71 คน ซึ่งใกล้เคียงกับจำนวนพนักงาน ณ สิ้นปีที่ 2552
อย่างไรก็ตาม ในปีที่ผ่านมา ทางบริษัทฯ มีการปรับผังโครงสร้างองค์กรของบริษัทฯ ใหม่
เพื่อลดงานที่ซ้ำซ้อน และจัดขอบเขตของหน่วยงานระดับส่วนให้ตรงตามขอบเขตงานของฝ่าย ดังนี้

1. ปรับรวม “สำนักบริหาร” และ “ฝ่ายกฎหมาย” เป็น “สำนักบริหารและกฎหมาย”
(“Executive & Legal Office”) โดยมีรองกรรมการผู้จัดการ (สำนักบริหารและกฎหมาย)
เป็นผู้บังคับบัญชาหน่วยงาน

2. ยกเลิก “ส่วนเงินสด” ฝ่ายธุรการ

3. ย้าย “ส่วนประสานงานเลขานุการ” ไปสังกัดฝ่ายธุรการ

4. ปรับรวม “ส่วนโครงการ 1” และ “ส่วนโครงการ 2” ฝ่ายโครงการพิเศษ เป็น
“ส่วนโครงการพิเศษ” (“Special Project Group”)

6.2 ผลตอบแทนรวมของพนักงานในปี 2553 รวมเป็นจำนวน 42,733,001.29. - บาท
ประกอบด้วยเงินเดือน โบนัส และกองทุนสำรองเลี้ยงชีพ

6.3 นโยบายการพัฒนาพนักงาน

บริษัทฯ ส่งเสริมและพัฒนาบุคลากรในทุกระดับงาน โดยมีโครงการและเป้าหมายหลักดังต่อไปนี้

- เพื่อเสริมสร้างและพัฒนาความรู้ความสามารถของพนักงานในทุกระดับชั้นโดย

  1. สนับสนุนให้พนักงานได้รับการศึกษาต่อ ทั้งในระดับปริญญาและสาขาวิชาชีพ
  เพื่อเพิ่มพูนความรู้ความเชี่ยวชาญเฉพาะด้าน อันจะยังประโยชน์ต่อการปฏิบัติงาน

  2. สนับสนุนโครงการจัดอบรมและสัมนาต่างๆ
  ในส่วนที่พนักงานสามารถนำไปใช้ประโยชน์ทั้งในส่วนงานที่รับผิดชอบเฉพาะตน
  และเพื่อประโยชน์ต่อสังคมและเศรษฐกิจ

- เพื่อส่งเสริมขวัญและกำลังใจของพนักงาน รวมทั้งสร้างความเป็นอันหนึ่งอันเดียวกันโดย

  1. จัดให้มีกิจกรรมสัมพันธ์ภายในองค์กร เช่น การจัดงานรื่นเริงประจำปี กีฬาเชื่อมความสามัคคี
  การทัศนาจร เพื่อให้พนักงานทุกระดับชั้นมีกิจกรรมบันเทิงร่วมกัน
  สร้างเสริมความสัมพันธ์อันดีต่อกัน

  2. ให้การส่งเสริมพนักงานที่ปฏิบัติหน้าที่และมีความรับผิดชอบ
  ต่องานที่ได้รับมอบหมายอย่างเต็มกำลังความสามารถ จนทำให้งานสำเร็จลุล่วงเป็นที่น่าพอใจ

  3. ปรับปรุงงานสวัสดิการให้เกิดประโยชน์สูงสุดกับพนักงาน เช่น
  จัดให้มีการประกันการเสียชีวิตอันเนื่องมาจากอุบัติเหตุ และเงินช่วยเหลือพิเศษในโอกาสต่างๆ